冬中至玉泉山寺屬窮陰冰閉崖谷無色及仲春行縣復往焉故有此作
作者：張九齡
朝代：唐

paragraphs: 靈境信幽絕，芳時重暄妍。
再來及茲勝，一遇非無緣。
萬木柔可結，千花敷欲然。
松間鳴好鳥，竹下流清泉。
石壁開精舍，金光照法筵。
真空本自寂，假有聊相宣。
復此灰心者，仍追巢頂禪。
簡書雖有畏，身世亦相捐。